Komisjoni määrus (EÜ) nr 1452/2003,

14. august 2003,

millega säilitatakse nõukogu määruse (EMÜ) nr 2092/91 artikli 6 lõike 3 punktis a sätestatud erand, mida kohaldatakse seemnete ja taimse paljundusmaterjali teatavate liikide suhtes, ning kehtestatakse kõnealuse erandiga seotud protseduurireeglid ja kriteeriumid

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 24. juuni 1991. aasta määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta, [1] viimati muudetud komisjoni määrusega (EÜ) nr 599/2003, [2] eriti selle artikli 6 lõike 3 punkti b teist ja kolmandat taanet,

ning arvestades järgmist:

(1) Määruse (EMÜ) nr 2092/91 artikli 6 lõikes 3 sätestatakse erand, mille kohaselt võib liikmesriikide loal 31. detsembril 2003 lõppeval üleminekuajal, juhul kui tootjatel ei ole võimalik saada mahepõllundusmeetoditel kasvatatud paljundusmaterjali, kasutada mahepõllumajanduslikus tootmises selliseid seemneid ja sellist vegetatiivset paljundusmaterjali, mis ei ole saadud mahepõllundusmeetodite kohaselt.

(2) Seemneid ja taimset paljundusmaterjali käsitlevaid ühenduse õigusakte kohaldatakse samuti määruse (EMÜ) nr 2092/91 artikliga 3 ettenähtud korras.

(3) Bioloogilise mitmekesisuse säilitamine on mahepõllumajanduse tähtis põhimõte ning seetõttu tuleks tagada, et põllumajandustootjatel oleks võimalus valida suure hulga kultivaride ja sortide vahel, kaasa arvatud kohalikud kultivarid ja sordid.

(4) On selge, et teatavate ühenduses kasvatatavate liikide jaoks ei jätku pärast 31. detsembrit 2003 mahepõllunduslikult toodetud seemneid ja taimset paljundusmaterjali.

(5) Seetõttu on tarvis juhul, kui mahepõllunduslikult toodetud seemneid või taimset paljundusmaterjali ei ole võimalik saada, säilitada võimalus kasutada seemneid ja vegetatiivset paljundusmaterjali, mis ei ole saadud mahepõllundusmeetoditega.

(6) Liikide puhul, mille jaoks on olemas piisavad kogused või märkimisväärsel arvul sorte mahepõllunduslikult toodetud seemneid või taimset paljundusmaterjali, ei tohiks olla võimalust kasutada seemneid või taimset paljundusmaterjali, mis ei ole saadud mahepõllundusmeetodi kohaselt. Sellest tulenevalt tuleks kehtestada loetelu liikidest, mis jäetakse erandi kohaldamisalast välja.

(7) Taimse paljundusmaterjali kohta kehtiva erandi, välja arvatud seemnekartuliga seotud erandi kohaldamine peaks jääma liikmesriikide otsustada, kuni on võimalik vastu võtta asjakohased kriteeriumid ühenduse tasandil.

(8) On tähtis, et mahepõllundusmeetodite kohaselt toodetud seemnete ja taimse paljundusmaterjali pakkumine ja nõudlus muutuks selgemaks, et ergutada kõnesolevate meetoditega saadud seemnete ja taimse paljundusmaterjali tootmist ja kasutamist.

(9) Liikmesriigid peaksid seetõttu tagama, et loodaks ja tehtaks kasutajatele kättesaadavaks andmekogu, millesse võib kanda seemned ja seemnekartuli, mis on toodetud mahepõllundusmeetodil ning mille puhul on kinni peetud seemnete ja taimse paljundusmaterjali mahepõllumajandusliku tootmise kriteeriumidest. Seoses sellega ning teabe kättesaadavaks tegemiseks on vaja välja töötada ühtlustatud registreerimisvormi näidis, mida seemne tarnija peab kasutama seemnete ja seemnekartulite kandmisel andmekogusse.

(10) Kõik liikmesriigid peaksid tagama, et nende väljastatud lubade kohta avaldatakse aruanne ning tehakse see teatavaks kõigile sidusrühmadele, liikmesriikidele ja komisjonile.

(11) Süsteem tuleks põhjalikult läbi vaadata kahe aasta jooksul saadud kogemuste põhjal, et hinnata, kui ulatuslikult põllumajandusettevõtjad on mahepõllumajanduslikult toodetud seemneid ja taimset paljundusmaterjali kasutanud. Sellega seoses peaks komisjon kaaluma võimalust luua ühenduse tasandil andmekogu.

(12) Käesoleva määrusega ettenähtud meetmed on kooskõlas määruse (EMÜ) nr 2092/91 artikli 14 alusel loodud komitee arvamusega,

ON VASTU VÕTNUD KÄESOLEVA MÄÄRUSE:

I PEATÜKK

ÜLDEESKIRJAD

Artikkel 1

Erandi säilitamine

1. Määruse (EMÜ) nr 2092/91 artikli 6 lõike 3 punktiga a ettenähtud erand, mille kohaselt liikmesriigid võivad anda loa seemnete ja taimse paljundusmaterjali kasutamiseks, mis ei ole saadud mahepõllundusmeetodite kohaselt, säilib pärast 31. detsembrit 2003 käesoleva määruse lisas loetlemata liikide suhtes, kui kõnealuse artikliga ettenähtud tingimused on täidetud.

Esimeses lõikes nimetatud seemneid ja seemnekartulit puudutava erandi kohaldamise protseduurireeglid ja kriteeriumid määratakse kindlaks artiklitega 3-14.

2. Käesoleva määruse lisas määratakse kindlaks liigid, mille jaoks on määruse (EMÜ) nr 2092/91 artikliga 14 ettenähtud korras ühenduse kõigis osades olemas piisavates kogustes ja märkimisväärsel arvul sorte mahepõllumajanduslikult toodetud seemneid ja seemnekartulit.

Lisas loetletud liikide puhul on õigus anda lõikes 1 nimetatud erandist lähtuv luba juhul, kui see on õigustatud ühel artikli 5 lõike 1 punktis d nimetatud põhjustest.

Artikkel 2

Mõisted

Käesolevas määruses kasutatakse järgmisi mõisteid:

a) kohaldatakse määruses (EMÜ) nr 2092/91 sisalduvaid mõisteid;

b) tarnija — ettevõtja, kes turustab seemneid või seemnekartulit teistele ettevõtjatele.

II PEATÜKK

ERANDI KOHALDAMINE

Artikkel 3

Muu kui mahepõllundusmeetodi kohaselt saadud seemnete või seemnekartuli kasutamine

Liikmesriigid võivad artikliga 5 ettenähtud korras anda loa seemnete või seemnekartuli kasutamiseks, mis ei ole saadud mahepõllundusmeetodi abil juhul, kui kõnesolevad seemned või seemnekartulid ei ole:

a) töödeldud taimekaitsevahenditega, välja arvatud määruse (EMÜ) nr 2092/91 [3] II lisa B osa kohaselt töötlemisel kasutada lubatud taimekaitsevahendid, kui liikmesriigi kompetentne asutus ei ole nõukogu määruse 2000/29/EÜ kohaselt ette näinud kõigi asjaomase liigi sortide fütosanitaarset töötlemist piirkonnas, kus seemneid või seemnekartulit kavatsetakse kasutada, ja

b) saadud geneetiliselt muundatud organisme ja/või sellistest organismidest saadud tooteid kasutades.

Artikkel 4

Lubade andmise eest vastutavad asutused või organid

Määruse (EMÜ) nr 2092/91 artiklis 9 nimetatud inspekteerimisasutused või -organid vastutavad käesoleva määruse artiklis 5 nimetatud lubade andmise eest, kui liikmesriik ei määra teisi asutusi või organeid, kelle üle teostab järelevalvet asjaomane liikmesriik.

Artikkel 5

Lubade andmise tingimused

1. Loa kasutada seemneid või seemnekartulit, mis ei ole saadud mahepõllundusmeetodi kohaselt, tohib anda ainult järgmistel juhtudel:

a) artikliga 6 sätestatud andmekogus ei ole registreeritud ühtegi selle liigi sorti, mida kasutaja soovib omandada;

b) ükski tarnija ei suuda seemneid või seemnekartulit enne külvi või istutamist tarnida, kusjuures kasutaja on tellinud seemned või seemnekartuli õigel ajal;

c) sorti, mida kasutaja soovib omandada, ei ole andmekogus ning kasutaja suudab tõendada, et ükski sama liigi registreeritud muudest võimalustest ei ole asjakohane ning luba on seetõttu tema tootmistegevuse seisukohalt oluline;

d) liikmesriigi kompetentne asutus kinnitab, et loa andmine on õigustatud uurimistööks, väikese ulatusega välikatseteks või sordi säilitamiseks.

2. Luba antakse enne põllukultuuri külvamist.

3. Luba antakse ainult üksikkasutajale üheks hooajaks korraga ning lubade andmise eest vastutav asutus või organ registreerib loa saanud seemne või seemnekartuli kogused.

4. Liikmesriigi kompetentne asutus võib erandina lõikest 3 anda kõigile kasutajatele üldloa seoses

- teatava liigiga juhul, ja niivõrd kui lõike 1 punktiga a sätestatud tingimus on täidetud, või

- teatava sordiga juhul, ja niivõrd kui lõike 1 punktiga c sätestatud tingimused on täidetud.

Sellised load registreeritakse täpselt andmekogus.

5. Lubasid tohib anda ainult andmekogu ajakohastamiseks ettenähtud ajavahemike kaupa artikli 7 lõikega 3 ettenähtud korras.

III PEATÜKK

MAHEPÕLLUNDUSMEETODI KOHASELT SAADUD SEEMNETE VÕI SEEMNEKARTULI REGISTREERIMISE EESKIRJAD

Artikkel 6

Andmekogu

1. Iga liikmesriik tagab, et võetaks kasutusele infotehnoloogiline andmekogu, kus loetletakse määruse (EMÜ) nr 2092/91 artikli 6 lõikes 2 ettenähtud mahepõllundusmeetodi kohaselt saadud seeme ja seemnekartuli sordid, mis tema territooriumil on kättesaadavad.

2. Andmekogu haldab liikmesriigi kompetentne asutus või liikmesriigi poolt selleks määratud asutus või organ, edaspidi "andmekogu haldaja". Liikmesriigid võivad määrata teises riigis asuva ametiasutuse või eraõigusliku asutuse.

3. Iga liikmesriik teatab komisjonile ja teistele liikmesriikidele andmekogu haldajaks määratud ametiasutuse või eraõigusliku asutuse.

Artikkel 7

Registreerimine

1. Mahepõllundusmeetodil toodetud seemnete või seemnekartuli kättesaadavad sordid registreeritakse andmekogus vastavalt tarnija taotlusele.

2. Käesoleva määruse artikli 5 kohaldamisel loetakse iga andmekogus registreerimata sort mittekättesaadavaks.

3. Iga liikmesriik määrab ajavahemiku, millal toimub kõnesoleva riigi territooriumil viljeldavate liikide või liigirühmade andmekogu iga-aastane korrapärane ajakohastamine. Andmekogus on andmed selle kohta.

Artikkel 8

Registreerimistingimused

1. Registreerimisel peab tarnija

a) tõendama, et tema või viimase ettevõtja suhtes, kui tarnija on ainult seemne või seemnekartuli kinnispakkide vahendaja, kohaldatakse määruse (EMÜ) nr 2092/91 artiklis 9 nimetatud kontrollsüsteemi;

b) tõendama, et turuleviidav seeme või seemnekartul vastab seemnete ja taimse paljundusmaterjali kohta kehtivatele põhinõuetele;

c) tegema kättesaadavaks kogu käesoleva määruse artikli 9 alusel nõutava teabe ning ajakohastama kõnealust teavet andmekogu haldaja taotluse korral või igal ajal, kui ajakohastamist on vaja teabe usaldusväärsuse tagamiseks.

2. Andmekogu haldaja võib liikmesriigi kompetentse asutuse nõusolekul tagasi lükata tarnija registreerimistaotluse või kustutada juba tehtud sissekande, kui tarnija ei vasta lõikega 1 sätestatud nõuetele.

Artikkel 9

Registreeritud andmed

1. Andmekogus on iga registreeritud sordi ja iga tarnija kohta järgmised andmed:

a) liigi teaduslik nimetus ja sordinimi;

b) tarnija või tarnija esindaja nimi ja kontaktandmed;

c) paikkond, kuhu tarnija saab seemne või seemnekartuli kasutajale tarnida tavapärase tarneajaga;

d) riik või piirkond, kus sort on katsetatud ja kinnitatud ühisesse põllumajandustaimede ja köögiviljasortide kataloogi kandmiseks;

e) kuupäev, millest alates on seemned või seemnekartul kättesaadavad;

f) määruse (EMÜ) nr 2092/91 artiklis 9 nimetatud ettevõtja kontrollimise eest vastutava inspekteerimisasutuse või -organi nimi ja/või koodnumber.

2. Kui mõni registreeritud sortidest ei ole enam kättesaadav, teatab tarnija sellest viivitamata andmekogu haldajale. Muudatused kantakse andmekogusse.

3. Peale lõikes 1 nimetatud andmete sisaldab andmekogu lisas loetletud liikide nimekirja.

Artikkel 10

Juurdepääs teabele

1. Andmekogus sisalduv teave on seemnete ja seemnekartuli kasutajatele ja üldsusele Interneti kaudu tasuta kättesaadav. Liikmesriigid võivad teha otsuse, et määruse (EMÜ) nr 2092/91 artikli 8 lõike 1 punkti a kohaselt registreeritud kasutajad saavad taotluse korral andmekogu haldajalt väljavõtte ühe või mitme liigirühma andmetega.

2. Liikmesriigid tagavad, et kõik määruse (EMÜ) nr 2092/91 artikli 8 lõike 1 punkti a kohaselt registreeritud kasutajad saavad vähemalt kord aastas teavet süsteemi kohta ja selle kohta, kuidas andmekogust teavet saada.

Artikkel 11

Registreerimistasu

Iga sissekande kohta võib sisse nõuda tasu vastavalt teabe andmekogusse kandmise ja haldamise kuludele. Liikmesriigi pädev asutus kinnitab andmekogu haldaja poolt võetava tasu suuruse.

IV PEATÜKK

ARUANNE JA LÕPPSÄTTED

Artikkel 12

Aastaaruanne

1. Artikliga 4 ettenähtud korras lube andma määratud asutused või organid registreerivad kõik load ning teevad selle teabe kättesaadavaks liikmesriigi pädevale asutusele ning andmekogu haldajale esitatavas aruandes.

Aruanne sisaldab iga artikli 5 lõikega 1 ettenähtud korras loa saanud liigi kohta järgmisi andmeid:

a) liigi teaduslik nimetus ja sordinimi;

b) loa andmise põhjendus viitega artikli 5 lõike 1 punktile a, b, c või d;

c) lubade üldarv;

d) asjaomase seemne või seemnekartuli üldkogus;

e) keemiline töötlemine fütosanitaarsel eesmärgil, nagu on nimetatud artikli 3 punktis a.

2. Ettekanne sisaldab artikli 5 lõikega 4 ettenähtud korras antud lubade kohta lõike 1 punktis a nimetatud teavet ning lubade kehtivusaega.

Artikkel 13

Kokkuvõttev aruanne

Liikmesriigi pädev asutus kogub igal aastal enne 31. märtsi aruanded kokku ning saadab komisjonile ja teistele liikmesriikidele kokkuvõtva aruande, mis hõlmab liikmesriigi kõik eelmise kalendriaasta load. Aruanne hõlmab artiklis 12 nimetatud teavet. Teave avaldatakse andmekogus. Pädev asutus võib aruannete kogumise ülesande edasi anda andmekogu haldajale.

Artikkel 14

Taotluse korral antav teave

Liikmesriigi või komisjoni taotluse korral tehakse teistele liikmesriikidele ja komisjonile teatavaks üksikjuhtumitel antud lubade üksikasjalikud andmed.

Artikkel 15

Ülevaatamine

Komisjon uurib enne 31. juulit 2006 mahepõllundusmeetodil saadud seemnete ja taimse paljundusmaterjali kättesaadavust ja kasutamist ning käesoleva määruse rakendamise tõhusust ning teeb vajaduse korral asjakohased muudatused.

Artikkel 16

Jõustumine ja kohaldamine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 1. jaanuarist 2004.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 14. august 2003

Komisjoni nimel

komisjoni liige

Franz Fischler

[1] EÜT L 198, 22.7.1991, lk 1.

[2] EÜT L 85, 2.4.2003, lk 15.

[3] EÜT L 169, 10.7.2000, lk 1.

--------------------------------------------------

LISA

Komisjon uurib seda küsimust koos liikmesriikidega, et koostada lisasse lisatav liikide nimekiri vastavalt määruse (EMÜ) nr 2092/91 artikliga 14 ettenähtud korras asutatud komitee arvamusele.

--------------------------------------------------